ཁྲི་སྟོན་བྱེད་པར།རེབ་གོང་སྐྱབས་མགོན་དང་།མཁན་ཆེན་ཚང་།རོང་རྒན་ཚང་།རྒྱལ་ཚང་།མཚན་སྒྲོགས་ཚང་ལྟ་བུ་ཚོགས་ཆེན་གྱི་བླ་མ་ཡིན་ན།ཁྲི་སྟོན་བྱེད་ས་ཚོགས་ཆེན་འདུ་ཁང་ཆེན་མོའི་ནང་ཡིན་དགོས་པ་མ་ཟད།སྐབས་དེའི་ཚོགས་ཆེན་ཁྲི་བ་དང་ཚོགས་ཆེན་དགེ་བསྐོས་གང་རུང་གིས་སྤྲུལ་སྐུ་བཙལ་བའི་གནས་ཚུལ་རྣམས་བརྗོད་བྱ་གཙོ་བོར་བཟུང་ཏེ་མཎྜལ་བཤད་པ་དང་།ཚོགས་ཆེན་གྱི་མི་སྣ་དང་སྐུ་བདག་རྣམས་ཀྱིས་རྟེན་གསུམ་འབུལ་དགོས།ཚོགས་ཆེན་གྱི་བླ་མ་མིན་ན་ནང་ཆེན་ཡོད་ན་ནང་ཆེན་དང་མེད་ན་གྲྭ་ཤག་ཏུ་ཁྲི་སྟོན་བྱེད་དགོས་པར་མ་ཟད།སྤྲུལ་སྐུ་རང་ཉིད་གང་དུ་གཏོགས་པའི་གྲྭ་ཚང་དེའི་ཁྲི་བ་དང་དགེ་བསྐོས་གང་རུང་གིས་སྤྲུལ་སྐུ་བཙལ་བའི་གནས་ཚུལ་རྣམས་བརྗོད་བྱ་གཙོ་བོར་བཟུང་སྟེ་མཎྜལ་བཤད་པ་དང་།གྲྭ་ཚང་དེའི་མི་སྣ་དང་སྐུ་བདག་རྣམས་ཀྱིས་རྟེན་གསུམ་འབུལ་དགོས།དེའི་རྗེས་སུ་ཚོགས་པ་ཡོངས་ཀྱིས་དཀར་གསུམ་མངར་གསུམ་གྱི་འདོད་ཡོན་ལ་ལོངས་སྤྱོད་པ་དང་།གླུ་ལེན་གར་རྩེ་བྱེད་པ་བཅས་ཁྲི་སྟོན་མཇུག་རྫོགས་སོ།།